de Freitas Clang: Bosveld naweek
Stelselmatig begin mens afskeid neem van die dinge in jou geboorte land. Myne was die bosveld. Vir die langnaweek was ons Sondela toe en dit was absoluut wonderlik. Jy kom daaraan en die mense is vriendelik, behulpsaam en weet wat beteken kliente diens.
Die huis waarin ons gebly het is tipies bos geinspireerd. Mooi grasdak huis met houtmeubels en afwerkings, alles maak oop na buite en is beslis vir die ou wat graag buite wil kuier.
Die sonsondergang is mooi en Alex verstom my partykeer oor sy benadering van hoe hy foto's neem. Die diere kom sommer so by die huise verby gestap en daar is 'n watergat nie eens 20 meter van ons. Almal was lekker moeg en ons is vroeg bed toe. Die volgende oggend is ons vroeg uit die vere en Alex neem weereens fotos van die sonsopkoms. Die reuke so vroegoggend in die bos is darem lekker. Christiaan het vir ons 'n heerlike ontbyt gemaak met flapjacks, hy is natuurlik uitgevang terwyl hy so lekker proe en bak. Ons het 'n bietjie gaan swem en later die middag na die sentrum gegaan waar hulle vir die jong, weerlose en beseerde diere sorg. Absoluut amazing om te sien watter harde werk ingaan om die diere te rehabiliteer. Die oulikste was die baba renoster en die leeuwelpies. Daar was ook 'n baba kameelperd en kleine skilpadtjies wat nie eens die helfte van jou handpalm is nie.
Die kinders het gaan quadbike ry en later die middag gaan perdry. Verstommend hoe die kinders al die avonture aanpak en dit so geweldig geniet. Elke oomblik gryp hulle aan sonder om twee keer te dink en hanteer die situasies en uitdagings sonder perke. Hierdie is 'n naweek wat hulle nie gou sal vergeet nie.
Ons het 'n mooi land sonder perke, ongelooflike sonsopkomste en sonsondergange. Hierdie land is my land, my geboorte grond, tog moet daar meer wees as dit.